নিজস্ব সংবাদদাতা, কুমিল্লা, ২০ অক্টোবর ॥ দশ-এগারো বছর বয়সের শিশু সীমা আক্তার। কঙ্কালসার-লিকলিকে চিকন দেহের গড়ন। অভাবের তাড়নায় দুমুঠো অন্নের সংস্থানে ২ হাজার টাকা বেতনে রিক্সাচালক বাবা নুরুল ইসলাম মেয়ে সীমাকে গৃহকর্মীর কাজে দিয়েছিলেন তার পার্শ্ববর্তী কুমিল্লা নগরীর উত্তর কালিয়াজুরীর ছেলে ও ঢাকার টিকাটুলী মহিলা কলেজ সংলগ্ন এলাকার বাসিন্দা নাজমুল ইসলাম অপুর বাসায়। অন্ন ও অর্থের পরিবর্তে ছোট এই শিশুর কপালে জুটেছে অমানুষিক নির্যাতন। মেয়ের অসুস্থতার খবর দিয়ে নুরুল ইসলামকে ঢাকায় নিয়ে যাওয়া হয়। সেখানে থেকে আশঙ্কাজন অবস্থায় সীমাকে এনে কুমিল্লা মেডিক্যাল কলেজ হাসপাতালে গত ৭ অক্টোবর ভর্তি করা হয়। হুমকির মুখে ১৩ অক্টোবর নুরুল ইসলাম সীমাকে নিয়ে হাসপাতাল ছাড়তে বাধ্য হন। পরে আশঙ্কাজনক অবস্থায় ১৭ অক্টোবর আবারও তাকে ওই হাসপাতালে ভর্তি করা হয়। বর্তমানে সীমা বাকরুদ্ধ ও অচেতন অবস্থায় চিকিৎসাধীন আছে। এবারও হাসপাতাল ছেড়ে চলে যাওয়ার হুমকি দিচ্ছে প্রভাবশালীরা। শনিবার সাংবাদিকদের কাছে কান্নাজড়িত কণ্ঠে এমন অভিযোগ করেন সীমার বাবা।